ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Οκτωβρίου 2004 περί τροποποίησης της απόφασης 2002/840/ΕΚ για την κατάρτιση καταλόγου εγκεκριμένων εγκαταστάσεων τρίτων χωρών για την επεξεργασία τροφίμων με ιοντίζουσα ακτινοβολία [κοινοποιηθείσα υπό τον αριθμό Ε(2004) 3679] (Κείμενο που παρουσιάζει ενδιαφέρον για τον ΕΟΧ) (2004/691/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 1999/2/ΕΚ του Ευρωπαϊκού Κοινοβουλίου και του Συμβουλίου, της 22ας Φεβρουαρίου 1999, για την προσέγγιση των νομοθεσιών των κρατών μελών όσον αφορά τα τρόφιμα και τα συστατικά τροφίμων που έχουν υποστεί επεξεργασία με ιοντίζουσα ακτινοβολία (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Σύμφωνα με την οδηγία 1999/2/ΕΚ δεν επιτρέπεται να εισάγονται τρόφιμα που έχουν υποστεί επεξεργασία με ιοντίζουσα ακτινοβολία από τρίτες χώρες, εκτός εάν η επεξεργασία αυτή γίνεται σε εγκαταστάσεις που έχουν εγκριθεί από την Κοινότητα. (2) Με την απόφαση 2002/840/ΕΚ (2), καταρτίστηκε ένας αρχικός κατάλογος τέτοιων εγκεκριμένων εγκαταστάσεων. (3) Η Επιτροπή παρέλαβε αίτηση για έγκριση από μια εγκατάσταση ιοντίζουσας ακτινοβολίας στην Τουρκία και από άλλη μια στην Ελβετία, μέσω των αρμόδιων αρχών των χωρών αυτών. Εμπειρογνώμονες της Επιτροπής επιθεώρησαν αυτές τις εγκαταστάσεις ακτινοβόλησης προκειμένου να επαληθεύσουν εάν συμμορφώνονται με τις απαιτήσεις της οδηγίας 1999/2/ΕΚ, και ιδίως εάν η επίσημη εποπτεία παρέχει εγγυήσεις για τη συμμόρφωσή τους με τις απαιτήσεις του άρθρου 7 της εν λόγω οδηγίας. Οι αρμόδιες αρχές και των δύο χωρών έδωσαν ικανοποιητική απάντηση σε όλες τις συστάσεις που περιλαμβάνονται στην τελική έκθεση. (4) Ύστερα από την προσχώρηση της Ουγγαρίας στην Ευρωπαϊκή Κοινότητα, την 1η Μαΐου 2004, δεν είναι πλέον σκόπιμο να παρατίθεται η εγκατάσταση ακτινοβόλησης του εν λόγω κράτους μέλος στο παράρτημα της απόφασης 2002/840/ΕΚ. Η εγκατάσταση αυτή θα προστεθεί στον κατάλογο των εγκεκριμένων εγκαταστάσεων ακτινοβόλησης των κρατών μελών, ο οποίος αναφέρεται στο άρθρο 7 παράγραφος 4 της οδηγίας 1999/2/ΕΚ. (5) Επομένως, η απόφαση 2002/840/ΕΚ πρέπει να τροποποιηθεί ανάλογα. (6) Τα μέτρα της παρούσας απόφασης είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2002/840/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 7 Οκτωβρίου 2004.

[Source: multi_eurlex | Tokens: 2289]